गार दे मकामा थमां बज़ीर ज़ोराबर ‘मानसरोवर’ नां दी झीला पासै बधन लगा। रस्ते च तिब्बती फौजा ने कोई मकाबला नईं कीता। इस रस्ते च त्रै नाले आए, जेड़े कैलास पर्वतै पासेया औंदे न ते सतलुज च मिली जन्दे न। इस जगह गी लोक ‘सोम पोरल’ आखदे न। बिचले नाले पर बजीर होरें अपना फौज़ी कैम्प लाया। इस नाले गी तिब्बती लौक ‘शर्ती कपिन’ आखदे न। इक न्हेरी राती, तिब्बती फौज़ा ने बजीरा दे कैम्प उप्पर जोरदर हमला बोलेया। बड़ी खूंखार लड़ाई होई। दौने फौजें दा काफी नकसान होआ। आखर तिब्बती हारियै पिच्छें हटी गे। इत्थुआं मार्च करियै बजीरै दा लशकर मानसरोवर झीला पर जाई पुज्जा। मानसरोवर गी तिब्बती लोक सोमामाफम आखदे न। मानसरोवर हिन्दुए ते बोद्धे दा इक्के जनेआ पवित्र तीर्थ ऐ। लोक इस सरोवरै दी परदक्खना त्रों-त्रों दिन च पैदल करदे न। मानसरोवरा दे इक कडे पर कैलास, ते दूए पर ‘गुर्ला मांधाता’ पर्वत खड़ न। आखदे न जे भारत दे चक्रत्रर्ती सम्राट् मान्धाता दा राज तिब्बत तक फैले दा हा। ओदे अन्दर मानसरोबर ते ए दोऐ पर्वत शामल हे। तिब्बती फौज दूई बारी फी लड़ने आस्तै किला तफलाखरै च किट्ठी होन लगी। मानसरोबरा थमां मार्च करिये बजीर जिस बेल्लै, किला करतोग पुज्जा तां किला जुआड़ पेदा हा। तिब्बती फौज इसी छोडि़यै गेदी उठी ही। किला करतोग रोडुक ते ल्हासा दे ऐत बशकार ऐ। एदे पर कबजा करने दे बाद बजीरे ने तफलाखर दे पासै कुच कीता। ए मकाम पोरंग लाके दा सदर मकाम ऐ। इत्थे तिब्बतियें जबरदस्त मकाबला कीता पर खीर किले पर डोगरें दा कबजा होई गेया। इत्थें कर्ताली नदी (घाघरा) दे खब्बै कनारै बजीरै ने इक किला बनवाया ते एदी हफाजती आस्तै महता बस्तीराम दी कमाना च डोगरा पलटन रक्खी।